ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2572/97 υποβολή: Jan Mulder (ELDR) προς την Επιτροπή (24 Iουλίου 1997)

Θέμα: Μετάδοση ασθενειών των ζώων απο γειτονικές χώρες στην Ε.Ε.

1. Δεν συμφωνεί η Επιτροπή με την άποψη ότι η αύξηση του εμπορίου και της κυκλοφορίας αυξάνει τις πιθανότητες να μεταδίδονται στην Ευρωπαϊκή Ένωση ασθένειες των ζώων από γειτονικά κράτη, όπως από τις χώρες της Κεντρικής και Ανατολικής Ευρώπης και από τις χώρες περί την Μεσόγειο;

2. Δεν θεωρεί η Επιτροπή ότι είναι πρόσφορο, εφόσον δεχθεί τα προαναφερθέντα, να βελτιωθεί η κτηνιατρική υποδομή στις χώρες αυτές προκειμένου να μειωθούν οι πιθανότητες μεταδόσεως των ασθενειών των ζώων στην Ευρωπαϊκή Ένωση;

3. Μπορεί να αναφέρει η Επιτροπή κατά πόσον οι πόροι των προγραμμάτων PHARE και MEDΑ χρησιμοποιούνται για τους σκοπούς αυτούς και εάν είναι πρόθυμη, στις χώρες όπου η κτηνιατρική υποδομή είναι ανεπαρκής, να διαθέσει τα κονδύλια αυτά για την καταπολέμηση των μολυσματικών ασθενειών των ζώων και τούτο προς το συμφέρον τόσο των ίδιων των χωρών όπως και της Ευρωπαϊκής Ένωσης;

Απάντηση του κ. Fischler εξ ονόματος της Επιτροπής (16 Οκτωβρίου 1997)

1. Όσον αφορά τις τρίτες χώρες και, κυρίως, εκείνες στις οποίες αναφέρεται το αξιότιμο μέλος του Κοινοβουλίου, η Κοινότητα είναι σε θέση να εγγυηθεί ότι οι μεταφορές ζώντων ζώων και ζωικών προϊόντων δεν δημιουργούν κίνδυνο μετάδοσης ζωονόσων. Κατά συνέπεια, η Κοινότητα καλείται να καθορίσει τις υγειονομικές προϋποθέσεις των εισαγωγών και να θέσει σε εφαρμογή, αν κρίνει απαραίτητο, μέτρα προστασίας. Εξάλλου, διαθέτει ένα δίκτυο συνοριακών σταθμών ελέγχου προκειμένου να πραγματοποιεί τους απαραίτητους ελέγχους. Βέβαια, στον κτηνιατρικό τομέα, οι ασφαλέστερες εγγυήσεις συνδέονται με υψηλό επίπεδο υγειονομικής προστασίας των ζώων στο τρίτο κράτος εξαγωγής. Από την άποψη αυτή, η τρέχουσα υγειονομική υποδομή αποτελεί σημαντικό στοιχείο.

2. και 3. Στο πλαίσιο του προγράμματος PHARE έχει παρασχεθεί και εξακολουθεί να παρέχεται αξιοσημείωτη τεχνική υποστήριξη και υποστήριξη ως προς τον εξοπλισμό, για τη βελτίωση της υποδομής του κτηνιατρικού ελέγχου στις χώρες της Κεντρικής και Ανατολικής Ευρώπης (ΧΚΑΕ), μέσω των προγραμμάτων των κρατών καθώς και σε διακρατική βάση.

Κατά τη γνώμη της Επιτροπής, τα επόμενα χρόνια θα εντατικοποιηθεί η τεχνική και επενδυτική στήριξη, ώστε να εφαρμοστεί πλήρως το κοινοτικό κεκτημένο στον κτηνιατρικό τομέα και να βελτιωθεί η υποδομή εφαρμογής και ελέγχου.

Το πρόγραμμα MEDA θα συμβάλει στη χρηματοδότηση μέτρων βελτίωσης της κτηνιατρικής υποδομής στα κράτη που συμμετέχουν σ'αυτό, υπό την προϋπόθεση ότι ανάλογα μέτρα προέβλεπαν και τα εθνικά ενδεικτικά προγράμματα.
ΓΡΑΠΤΗ ΕΡΩΤΗΣΗ E-3335/97 υποβολή: Patricia McKenna (V) προς την Επιτροπή (22 Οκτωβρίου 1997)

Θέμα: Εργοστάσιο Επεξεργασίας Διαλυτών στο Sellafield της Βρετανίας

Η Ευρωπαϊκή Επιτροπή εξέδωσε γνώμη σχετικά με τη διάθεση πυρηνικών αποβλήτων από το Εργοστάσιο Επεξεργασίας Διαλυτών στο Sellafield της Βρετανίας στις 10 του περασμένου Σεπτεμβρίου.

Στηριζόμενη σε πληροφορίες, τις οποίες παρείχαν η British Nuclear Fuels Ltd (BNFL), η οποία διευθύνει το εργοστάσιο, η βρεττανική κυβέρνηση και «ομάδα εμπειρογνωμόνων», η Επιτροπή φέρεται να αποφάσισε ότι η διάθεση των προερχόμενων από το εργοστάσιο αυτό αποβλήτων «δεν είναι πιθανόν να οδηγήσει σε σημαντική από την άποψη της υγείας, των υδάτων, του εδάφους ή του εναέριου χώρου άλλου Κράτους Μέλους, ραδιενεργό μόλυνση».

Μπορεί η Επιτροπή να δώσει λεπτομέρειες των δεδομένων που της παρείχε η BNFL, η βρεττανική κυβέρνηση και «η ομάδα εμπειρογνωμόνων» σχετικά με το θέμα αυτό; Ποιά ήταν τα μέλη αυτής της «ομάδας εμπειρογνωμόνων» και με ποιά κριτήρια ορίστηκαν;

Απάντηση της κας Bjerregaard εξ ονόματος της Επιτροπής (25 Νοεμβρίου 1997)

Τα γενικά δεδομένα που γνωστοποιούνται στην Επιτροπή σύμφωνα με το άρθρο 37 της συνθήκης Ευρατόμ, διαβιβάζονται από το κράτος μέλος (δηλαδή την κυβέρνηση) που φιλοξενεί το εκάστοτε σχέδιο απόρριψης και όχι από την επιχείρηση εκμετάλλευσης. Ενώ η Επιτροπή δεν είναι εξουσιοδοτημένη να δημοσιοποιεί τα δεδομένα αυτά, το κράτος μέλος που τα διαθέτει έχει αυτή τη δυνατότητα, εφόσον του ζητηθεί από άτομα ή οργανισμούς.

Η ομάδα εμπειρογνωμόνων που αναφέρεται στις γνωμοδοτήσεις της Επιτροπής σχετικά με τα γενικά δεδομένα, είναι η ομάδα που συγκροτείται από την Επιστημονική και Τεχνική Επιτροπή βάσει των διατάξεων του άρθρου 31 για τους σκοπούς του άρθρου 37. Τα μέλη της ομάδας ορίζονται με κριτήριο την προσωπική ειδίκευσή τους σε σχέση με το έργο της εξέτασης των γενικών δεδομένων που διαβιβάζονται στην Επιτροπή.
ΓΡΑΠΤΗ ΕΡΩΤΗΣΗ E-3242/97 υποβολή: Alfonso Novo Belenguer (ARE) προς την Επιτροπή (20 Οκτωβρίου 1997)

Θέμα: Τοξικές πιπίλες

Προσφάτως η Γαλλία απέσυρε από την αγορά 30.000 πιπίλες μάρκας Remond διότι διαπιστώθηκε ότι είχαν κατασκευασθεί από μια καρκινογενή ουσία καλούμενη νιτρωδαμίνη.

Ενόψει του κινδύνου και των ανησυχιών που προκαλεί το εν λόγω περιστατικό,

1. Έχει η Επιτροπή λάβει γνώση ότι πράγματι η Γαλλική Κυβέρνηση απέσυρε από την αγορά τα εν λόγω προϊόντα;

2. Μπορεί η Επιτροπή να μας πληροφορήσει κατά πόσο θίγονται από το πρόβλημα αυτό η Ισπανία και ιδιαίτερα η αυτόνομη κοινότητα της Βαλένθιας;

3. Τί είδους μέτρα έχει λάβει η Επιτροπή για να επιβεβαιώσει την πλήρη απόσυρση των εν λόγω προϊόντων από την ευρωπαϊκή αγορά;

Απάντηση της κας Bonino εξ ονόματος της Επιτροπής (18 Νοεμβρίου 1997)

Στο πλαίσιο της οδηγίας 92/59/ΕΟΚ σχετικά με τη γενική ασφάλεια των προϊόντων ((ΕΕ L 228 της 11.08.1992. )) και πιο συγκεκριμένα στο πλαίσιο της διαδικασίας επείγοντος που αποβλέπει στην ανταλλαγή πληροφοριών μεταξύ κρατών μελών σχετικά με μέτρα που λαμβάνονται όσον αφορά τα προϊόντα που παρουσιάζουν σοβαρό και άμεσο κίνδυνο, η Επιτροπή πληροφορήθηκε από τις γαλλικές αρχές το πρόβλημα που αναφέρει το αξιότιμο μέλος του Κοινοβουλίου.

Μόλις παρελήφθησαν, αυτές οι πληροφορίες διαδόθηκαν μέσω του συστήματος συναγερμού σε όλες τις αρχές τις αρμόδιες για την προστασία της υγείας και την ασφάλεια των καταναλωτών στα διάφορα κράτη μέλη και στον Ευρωπαϊκό Οικονομικό Χώρο (ΕΟΧ).

1. Σύμφωνα με τις πληροφορίες που κοινοποίησαν οι γαλλικές αρχές, η ίδια η εταιρεία Sebir-Remond διέταξε, προληπτικά, την απόσυρση ορισμένων από αυτές τις πιπίλες για τις οποίες μια ένωση καταναλωτών καταγγέλλει ότι είναι «μολυσμένες από καρκινογόνο ουσία».

Πραγματοποιώντας παράλληλα τις δικές τους αναλύσεις σχετικά με την περιεκτικότητα σε νιτρωδαμίνες και σε ουσίες που μπορούν να εναζωτωθούν στις συγκεκριμένες πιπίλες, καθώς και σε εκείνες από άλλες βιομηχανίες, οι γαλλικές αρχές διαπίστωσαν την πραγματική απόσυρση των εν λόγω προϊόντων από όλα τα σχετικά ιδρύματα (βρεφονηπιακούς σταθμούς, νοσοκομεία, φαρμακεία ...). Ένας ισολογισμός των ενεργειών που διεξάχθηκαν τόσο από αυτό το κράτος μέλος όσο και από την εταιρεία προβλεπόταν για το τέλος του Οκτωβρίου 1997.

2. Η Επιτροπή, παρά τη διάδοση μέσω του συστήματος συναγερμού των πληροφοριών που κοινοποίησαν οι γαλλικές αρχές, δεν πληροφορήθηκε από τις ισπανικές αρχές σχετικά με τα μέτρα που ελήφθησαν όσον αφορά αυτά τα προϊόντα, ούτε σχετικά με την επίπτωση του προβλήματος σ' αυτό το κράτος μέλος ή στις περιφέρειές του.

3. Σύμφωνα με την οδηγία 93/11/ΕΟΚ σχετικά με την απελευθέρωση Ν-νιτρωδαμινών και ουσιών που μπορούν να εναζωτωθούν από τις πιπίλες από ελαστομερές ή καουτσούκ ((ΕΕ L 93 της 17.04.1993. )), τα κράτη μέλη πρέπει να απαγορεύσουν την διάθεση στο εμπόριο και τη χρήση των πιπιλών που απελευθερώνουν ορισμένη ποσότητα Ν-νιτρωδαμινών και ουσιών που μπορούν να εναζωτωθούν. Στο πλαίσιο των αρμοδιοτήτων της, η Επιτροπή θα φροντίσει ώστε να τηρηθεί πραγματικά αυτή η υποχρέωση από όλα τα κράτη μέλη, έτσι ώστε να υπάρξει εγγύηση της ασφάλειας των ευρωπαίων καταναλωτών.
ΓΡΑΠΤΗ ΕΡΩΤΗΣΗ E-2657/97 υποβολή: Patricia McKenna (V) προς το Συμβούλιο (1η Σεπτεμβρίου 1997)

Θέμα: Βάναυση μεταχείριση ζώων κατά την παραγωγή χοιρείου κρέατος

Παρατηρείται αυξανόμενη αντιπάθεια μεταξύ των καταναλωτών της ΕΕ στον ενσταυλισμό χοίρων σε ατομικές θέσεις και στην πρόσδεσή τους σε πασάλους λόγω των στενόχωρων συνθηκών υπό τις οποίες εκτρέφονται τα ζώα. Για το λόγο αυτό η Tesco, μιά μεγάλη αλυσίδα πολυκαταστημάτων στη Βρετανία, ανήγγειλε ότι θα διακόψει από την 1η προσεχούς Αυγούστου την πώληση νωπού χοιρείου κρέατος που προέρχεται από ζώα που έχουν εκτραφεί με αυτό το σύστημα. Η απαγόρευση θα επεκταθεί σε άλλα προϊόντα χοιρείου κρέατος εντός ενός έτους.

Η ενέργεια της Tesco πραγματοποιήθηκε επτά χρόνια πριν από την προβλεπόμενη απαγόρευση του συστήματος εκτροφής σε όλη την Ευρωπαϊκή Ένωση.

Λαμβάνοντας υπόψη τις διευρυνόμενες τάσεις των καταναλωτών, προτίθεται η ΕΕ να επανεκτιμήσει την απαγόρευσή της ώστε να εισαχθεί νωρίτερα προκειμένου να περιορισθούν τα κρούσματα βάναυσης μεταχείρισης στα χοιροτροφεία και να αποκατασταθεί η εμπιστοσύνη των καταναλωτών στα προϊόντα χοιρείου κρέατος;

Απάντηση (15 Ιανουαρίου 1998)

Στις 19 Νοεμβρίου 1991, το Συμβούλιο εξέδωσε την υπ' αριθ. 91/630/ΕΟΚ ((ΕΕ L 340 της 11.12.1991, σελ. 33. )) Οδηγία, «για τους στοιχειώδεις κανόνες για την προστασία των χοίρων».

Η Οδηγία αυτή ορίζει, μεταξύ άλλων, ορισμένες απαιτήσεις ελεύθερου χώρου για κάθε χοίρο εκτρεφόμενο ομαδικώς, καθώς και τα συγκεκριμένα μέτρα κατασκευής των κτηνοτροφικών εγκαταστάσεων.

Επίσης, προβλέπει ότι από 31.12.1995 απαγορεύονται η κατασκευή και η διαμόρφωση ειδικών εγκαταστάσεων στις οποίες να δένονται οι χοιρομητέρες και οι μικροί θηλυκοί χοίροι.

Πάντως, η αρμόδια αρχή διατηρούσε την ευχέρεια αναγνώρισης συγκεκριμένης παρέκκλισης, ώστε να μπορούν να χρησιμοποιηθούν επί μια εισέτι προσωρινή περίοδο (μέχρι 31.12.2005) οι μέχρι 1.1.1996 κατασκευασμένες εγκαταστάσεις.

Ωστόσο, στο άρθρο 6 της εν λόγω Οδηγίας ορίζεται ότι «Πριν από την 1η Οκτωβρίου 1997, η Επιτροπή υποβάλλει στο Συμβούλιο έκθεση που συντάσσεται βάσει γνώμης της επιστημονικής κτηνιατρικής επιτροπής σχετικά με τα διάφορα συστήματα εντατικής εκτροφής που τηρούν τις απαιτήσεις καλής διαβίωσης των χοίρων από άποψη παθολογίας, ζωοτεχνίας, φυσιολογίας και συμπεριφοράς, καθώς και σχετικά με τις κοινωνικοοικονομικές επιπτώσεις των διάφορων συστημάτων. Η έκθεση αυτή πρέπει να λαμβάνει ιδιαίτερα υπόψη την καλή διαβίωση των χοιρομητέρων, που εκτρέφονται σε διάφορους βαθμούς απομόνωσης και ομαδικά, και να συνοδεύεται από κατάλληλες προτάσεις που θα βασίζονται στα πορίσματα της έκθεσης αυτής».

Το Συμβούλιο διαβεβαιώνει την Αξιότιμη Κυρία Βουλευτή ότι, μόλις ληφθούν η έκθεση της Επιτροπής και οι τυχόν συνοδεύουσες αυτήν προτάσεις, θα τις εξετάσει με τη δέουσα προσοχή και εν τάχει ώστε να ληφθεί απόφαση το συντομότερο δυνατόν.
ΓΡΑΠΤΗ ΕΡΩΤΗΣΗ E-3417/97 υποβολή: Hiltrud Breyer (V) προς την Επιτροπή (28 Οκτωβρίου 1997)

Θέμα: Παγκόσμιο εμπόριο και προστασία των ζώων

Οι διατάξεις του ΠΟΕ δεν επιτρέπουν σήμερα το διαχωρισμό βάσει κριτηρίων τα οποία δεν επιβεβαιώνονται στο «τελικό προϊόν». Ουσιαστικές όμως για την προστασία των ζώων είναι οι μη σχετιζόμενες με το προϊόν μέθοδοι παραγωγής (non product related Process & Production Methods, PPMs), όπως συνθήκες αναπαραγωγής και εκτροφής, μέθοδοι αιχμαλωτισμού των ζώων ή ακόμη και χρησιμοποίηση ζώων για τον έλεγχο εμβολίων.

1. Κατά πόσον οι εν λόγω διατάξεις μπορούν να καλυφθούν μέσω των επιφυλάξεων περί προστασίας των ζώων που περιέχει το άρθρο ΧΧ; Είναι δυνατός στον τομέα προστασίας των ζώων ένας διαχωρισμός μεταξύ «παραγωγής» και «τελικού προϊόντος»;

2. Εάν δεν ληφθούν υπόψη κριτήρια που έχουν σχέση με το προϊόν, θα μπορούσαν να τηρηθούν οι περί προστασίας των ζώων προδιαγραφές της ΕΕ ή να βελτιωθούν χωρίς αντιδράσεις, ακόμη και αν το άρθρο ΧΧ θα μπορούσε να ερμηνευθεί κατά μη ευνοϊκό για την προστασία των ζώων τρόπο;

Κοινή απάντηση του κ. Fischler εξ ονόματος της Επιτροπής στις γραπτές ερωτήσεις E-3414/97, E-3415/97, E-3417/97 και E-3418/97 (24 Νοεμβρίου 1997)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στη γραπτή ερώτηση Ε-2569/94 της κας Oddy ((ΕΕ C 145 της 12.6.1995. )).
ΓΡΑΠΤΗ ΕΡΩΤΗΣΗ E-2948/97 υποβολή: Johanna Maij-Weggen (PPE) προς την Επιτροπή (17 Σεπτεμβρίου 1997)

Θέμα: Υπερβολικές ποσότητες αλιευμάτων μπροστά από τις αφρικανικές ακτές

Έχει πληροφορηθεί η Επιτροπή το δημοσίευμα της ολλανδικής εφημερίδας Volksrant της 31ης Ιουλίου 1997 (αναδημοσιευμένο από την αγγλική εφημερίδα The Guardian) όπου η Ευρωπαϊκή Ένωση κατηγορείται ότι μέσω αλιευτικών συμφωνιών με χώρες της Δυτικής Αφρικής συνεργάζεται στην επίτευξη υπερβολικού αριθμού αλιευμάτων μπροστά από δυτικοαφρικανικές ακτές;

Με ποιες χώρες της Δυτικής Ακτής της Αφρικής έχει η Ευρωπαϊκή Ένωση συνάψει ήδη αλιευτικές συμφωνίες και με ποιο τρόπο εξασφαλίζεται η βιωσιμότητα του τοπικού/περιφερειακού αλιευτικού τομέα των εν λόγω χωρών;

Με ποιες χώρες της Δυτικής Ακτής της Αφρικής προετοιμάζονται αλιευτικές συμφωνίες, ποιες είναι οι οικολογικές προϋποθέσεις των συμφωνιών αυτών και πώς σκοπεύει η Επιτροπή να προστατεύσει τους τοπικούς και περιφερειακούς τομείς της αλιείας των εν λόγω χωρών;

Απάντηση της κας Bonino εξ ονόματος της Επιτροπής (18 Νοεμβρίου 1997)

Η Επιτροπή δεν έλαβε γνώση του άρθρου, στο οποίο αναφέρεται το Αξιότιμο Μέλος του Κοινοβουλίου, αλλά διαπίστωσε κύμα συγκρίσιμων επικρίσεων στον ευρωπαϊκό τύπο, στο οποίο η Επιτροπή απάντησε με σειρά διευκρινήσεων.

Όσον αφορά την υπερεκμετάλλευση των παρακτίων υδάτων της Αφρικής από τον ευρωπαϊκό στόλο, αυτός δεν μπορεί να θεωρηθεί ο μόνος υπεύθυνος για την κατάσταση αυτή, δεδομένου ότι πολυάριθμοι μη κοινοτικοί στόλοι ασκούν επίσης αλιευτική δραστηριότητα στα εν λόγω ύδατα. Επιπλέον, ο ευρωπαϊκός στόλος που ασκεί δραστηριότητα στο πλαίσιο των αλιευτικών συμφωνιών υπόκειται σε όρους εκμετάλλευσης μεταξύ των πλέον αυστηρών και περιοριστικών. Πράγματι, όλες οι συμφωνίες βασίζονται στην τήρηση των σχετικών διατάξεων του δικαίου της θαλάσσης και άλλων διεθνών δεσμεύσεων τις οποίες έχει αναλάβει η Ευρωπαϊκή Ένωση, με σκοπό την ορθολογική, και κυρίως την αειφόρο διαχείριση των αλιευτικών πόρων. Γι' αυτόν ακριβώς τον σκοπό οι συμφωνίες δεν προβλέπουν μόνο ένα οπλοστάσιο μέτρων, τα οποία καθορίζουν τους όρους εκμετάλλευσης εκ μέρους των ευρωπαϊκών σκαφών, αλλά επιπλέον χρηματοδοτικά και άλλα μέσα κατά τρόπο ώστε το παράκτιο κράτος να μπορεί να εξασφαλίσει την εφαρμογή.

Όσον αφορά τις χώρες της Δυτικής Αφρικής με τις οποίες η Κοινότητα έχει συνάψει αλιευτική συμφωνία, πρόκειται για: το Μαρόκο, τη Μαυριτανία, το Πράσινο Ακρωτήριο, τη Σενεγάλη, την Γκάμπια, τη Γουινέα-Μπισάου, τη Γουινέα Κόνακρι, την Ακτή Ελεφαντοστού, το Σάο Τομέ και Πρίνσιπε, την Ισημερινή Γουινέα και την Αγκόλα.

Όσον αφορά τις μελλοντικές συμφωνίες, η Επιτροπή άρχισε διερευνητικές συνομιλίες με τη Ναμίμπια και την Γκαμπόν. Η Επιτροπή θα εξακολουθήσει τη δράση της υπέρ μιας υπεύθυνης αλιείας, η οποία λαμβάνει επίσης υπόψη τα αμοιβαία συμφέροντα των συμβαλλομένων μερών, και κυρίως των εθνικών στόλων των εν λόγω παρακτίων κρατών.
ΓΡΑΠΤΗ ΕΡΩΤΗΣΗ E-3251/97 υποβολή: Κατερίνα Δασκαλάκη (UPE) προς την Επιτροπή (20 Οκτωβρίου 1997)

Θέμα: Κίνδυνος για τον αρχαιολογικό χώρο του Κεραμεικού

Πρόσφατα ελήφθη οριστική απόφαση προς την κατεύθυνση της διάνυξης υπόγειας σήραγγας του μετρό κάτω από το αρχαίο νεκροταφείο της Αθήνας στον Κεραμεικό (μνημείο αρχαιολογικό, μοναδικής σπουδαιότητας για την ευρωπαϊκή πολιτιστική κληρονομιά) παρά τις προειδοποιήσεις αρμόδιων πολιτιστικών και αρχαιολογικών αρχών και φορέων σχετικά με τις βαρύτατες συνέπειες που ενδέχεται να έχει η εν λόγω ενέργεια για τον αρχαιολογικό χώρο του Κεραμεικού.

Προτίθεται η Επιτροπή να λαβει κάποια πρωτοβουλία προκειμένου να επαληθεύσει την δυνατότητα εναλλακτικών λύσεων και την αποφυγή του ορατού κινδύνου που απειλεί το εν λόγω μνημείο;

Απάντηση της κας Wulf-Mathies εξ ονόματος της Επιτροπής (12 Νοεμβρίου 1997)

Το πρόβλημα των κινδύνων για τους υπόγειους αρχαιολογικούς χώρους που αντιπροσωπεύουν τα έργα κατασκευής του μετρό της Αθήνας είναι γνωστό στην Επιτροπή, η οποία παρακολουθεί με προσοχή τις εργασίες.

Η διαδρομή που προτείνεται σήμερα, η οποία ευρίσκεται πάνω από ένα μέρος του αρχαίου νεκροταφείου του Κεραμεικού, αποφασίστηκε μετά από τη διαπίστωση ότι αυτή που προβλεπόταν αρχικά εμπεριείχε σημαντικούς κινδύνους για το νεκροταφείο. Το αρχαιολογικό Συμβούλιο της Ελλάδας θα διατυπώσει οριστικά τη γνώμη του σχετικά μ' αυτό το θέμα με βάση τα αποτελέσματα της διάνοιξης μίας μικρής δοκιμαστικής υπόγειας σήραγγας καθώς και των γεωτεχνικών μελετών που θα ακολουθήσουν.

Η Επιτροπή θεωρεί ότι ο σημερινός σχεδιασμός είναι ο καλύτερος δυνατός για να αποφευχθεί ο οποιοσδήποτε κίνδυνος για το νεκροταφείο του Κεραμεικού. Η Επιτροπή θα συνεχίσει ωστόσο να παρακολουθεί την εξέλιξη των έργων και τις επιπτώσεις τους.
ΓΡΑΠΤΗ ΕΡΩΤΗΣΗ E-3290/97 υποβολή: Wolfgang Kreissl-Dφrfler (V) προς την Επιτροπή (20 Οκτωβρίου 1997)

Θέμα: Διαπραγματεύσεις του ΟΟΣΑ για την Πολυμερή Συμφωνία Επενδύσεων (ΠΣΕ)

Στις κατευθυντήριες γραμμές του Συμβουλίου για τις διαπραγματεύσεις του ΟΟΣΑ σχετικά με την Πολυμερή Συνθήκη Επενδύσεων (ΠΣΕ) στις 27.11.1995, αναφέρεται: «Κατά την διάρκεια των διαπραγματεύσεων πρέπει να εξασφαλιστεί η δυνατότητα ενημέρωσης και διαβούλευσης για τις ενδιαφερόμενες χώρες που δεν ανήκουν στον ΟΟΣΑ».

Εχουν πραγματοποιηθεί διαβουλεύσεις μεταξύ της Επιτροπής και των χωρών ΑΚΕ σχετικά με τις συνέπειες και επιπτώσεις της ΠΣΕ όσον αφορά τις χώρες; Σε ποιό στάδιο βρίσκονται οι διαπραγματεύσεις για την ΠΣΕ στον ΟΟΣΑ;

Απάντηση του Sir Leon Brittan εξ ονόματος της Επιτροπής (19 Νοεμβρίου 1997)

Τα κράτη της Αφρικής, της Καραϊβικής και του Ειρηνικού (ΑΚΕ) συμμετέχουν σε μια εκτεταμένη συζήτηση σχετικά με τις επιπτώσεις της παγκοσμιοποίησης της ροής των επενδύσεων και τους πιθανούς σχετικούς κανόνες στον Οργανισμό Οικονομικής Συνεργασίας και Ανάπτυξης (ΟΟΣΑ) και παγκοσμίως. Κατά τους τελευταίους μήνες, η Διάσκεψη των Ηνωμένων Εθνών για το εμπόριο και την ανάπτυξη (ΔΗΕΕΑ) και ο Παγκόσμιος Οργανισμός Εμπορίου (ΠΟΕ), ίδρυσαν ομάδες εργασίας που ασχολούνται με τα θέματα αυτά. Η Επιτροπή και η Κοινότητα διαδραματίζουν έναν οικοδομητικό και απαραίτητο ρόλο στις εν λόγω ομάδες εργασίας. Επιπλέον, η Επιτροπή συμμετείχε ενεργά σε δραστηριότητες του ΟΟΣΑ σχετικά με την ενημέρωση των χωρών που δεν ανήκουν στον ΟΟΣΑ, όσον αφορά τις διαπραγματεύσεις της Πολυμερούς Συμφωνίας Επενδύσεων(ΠΣΕ).

Συνολικά οι διαπραγματεύσεις έχουν σημειώσει σημαντική πρόοδο, ώστε η ημερομηνία για την ολοκλήρωση τους που ορίσθηκε από τους υπουργούς του ΟΟΣΑ για το Μάιο του 1998, φαίνεται επιτεύξιμη. Παρ' όλα αυτά ορισμένα σημαντικά πολιτικά ζητήματα δεν έχουν ακόμα διευθετηθεί, παραδείγματος χάριν, η εφαρμογή της Πολυμερούς Συμφωνίας Επενδύσεων σε όλα τα κυβερνητικά επίπεδα, η έκταση των γενικών εξαιρέσεων και η αποφυγή των δευτερευόντων επενδυτικών αποκλεισμών (παραδείγματος χάριν, ο Νόμος Helms Burton των ΗΠΑ).
ΓΡΑΠΤΗ ΕΡΩΤΗΣΗ E-3080/97 υποβολή: Herbert Bφsch (PSE) προς την Επιτροπή (2 Οκτωβρίου 1997)

Θέμα: Κοινοτική συγχρηματοδότηση για την μετατροπή πρώην τελωνειακών κτιρίων και γραφείων στα εσωτερικά σύνορα της Κοινότητας

Μία από τις γνωστές παρενέργειες της δημιουργίας της Ενιαίας Αγοράς της ΕΕ, είναι το γεγονός ότι τα τελωνειακά γραφεία στα σύνορα μεταξύ των κρατών μελών της Κοινότητας καταργήθηκαν. Αυτό είχε ως αποτέλεσμα, οτι στα πρώην εσωτερικά σύνορα, εγκαταλελειμμένοι χώροι και κτίρια δίνουν συχνά μια πρώτη - οχι και τόσο ελκυστική - εντύπωση στους εισερχομένους στην εκάστοτε χώρα.

Στο Vorarlberg/Αυστρία, προτάθηκε μεταξύ άλλων, στο πλαίσιο μιας συζήτησης για την τοποθεσία ενός σταθμού του αυτοκινητοδρόμου η θέση του πρώην τελωνειακού κτιρίου στο Hφrbranz/Lindau. Μεταξύ άλλων, ένας σημαντικός λόγος για αυτή τη λύση είναι η εκ νέου αξιολόγηση του πρώην κτιρίου.

Στο πλαίσιο αυτό τίθενται οι εξής ερωτήσεις:

1. Έχει ήδη η ΕΕ ενισχύσει την μετατροπή τελωνειακών χώρων και κτιρίων σε πρώην εσωτερικά σύνορα της Κοινότητας;

2. Εάν ναί, που και με ποιά ποσά;

3. Εάν οχι, πιστεύετε ότι ένα παρόμοιο πρόγραμμα (πρότυπο πρόγραμμα) μπορεί να τύχει ενισχύσεως;

Απάντηση του κ. Monti εξ ονόματος της Επιτροπής (13 Νοεμβρίου 1997)

1. και 2. Η Επιτροπή δεν χρηματοδότησε καμία ενέργεια που αποσκοπούσε συγκεκριμένα στη μετατροπή των περιττών πλέον τελωνειακών εγκαταστάσεων σε κτίρια για άλλη χρήση ούτε έχει λάβει τέτοιου είδους αιτήσεις. Δεδομένου ότι υπάρχουν άλλες δημοσιονομικές ανάγκες, δεν έχει καμία πρόθεση να εκπονήσει νέο έργο παρόμοιου χαρακτήρα. Η Επιτροπή θεωρεί ότι, κατά τη διαχείριση της περιουσίας τους, τα κράτη μέλη οφείλουν να δείχνουν την απαραίτητη προσοχή για την κληρονομιά των τελωνειακών και λοιπών κτιρίων στα εσωτερικά σύνορα.

3. Είναι δυνατό να διατεθεί κοινοτική χρηματοδότηση για τη μετατροπή παρόμοιων κτιρίων για άλλη χρήση, εφόσον η μετατροπή αποτελεί μέρος κοινοτικής δράσης που έχει ευρύτερους σκοπούς από τη συντήρηση του ίδιου του κτιρίου. Είναι αλήθεια ότι μια τέτοια ενέργεια, και συγκεκριμένα η πρωτοβουλία της Κοινότητας Interreg IIA, μπορεί να λάβει χρηματοδοτική βοήθεια από τα διαρθρωτικά ταμεία της Κοινότητας. Ένα τέτοιο έργο διεξάγεται τώρα στα πλαίσια του βελγο-γερμανο-ολλανδικού λειτουργικού προγράμματος «Meuse/Maas-Rhein». Αποσκοπεί στη μετατροπή των πρώην εγκαταστάσεων του σταθμού διέλευσης των συνόρων στο Raeren-Eynatten (Βέλγιο)/Aachen-Lichtenbusch (Γερμανία). Το εκτιμώμενο κόστος στα πλαίσια της Interreg IIA ανέρχεται σε 1,15 εκ. Ecu. Το 50 % της χρηματοδότησης προέρχεται από το ευρωπαϊκό περιφερειακό ταμείο ανάπτυξης.
ΓΡΑΠΤΗ ΕΡΩΤΗΣΗ E-3223/97 υποβολή: Marjo Matikainen-Kallstrφm (PPE) προς την Επιτροπή (16 Οκτωβρίου 1997)

Θέμα: Ταχυδρομικά τέλη στη Γαλλία

Στη Γαλλία τα τέλη για την ταχυδρόμηση ιδίου μεγέθους και βάρους αντικειμένων σε άλλα κράτη μέλη ποικίλλουν αναλόγως της χώρας προορισμού. Π.χ. η ταχυδρόμηση αντικειμένων στη Φινλανδία και στη Σουηδία στοιχίζει περισσότερο απ' ό,τι σε άλλες χώρες. Με την πολιτική της των «διακρίσεων ως προς τα ταχυδρομικά τέλη», τα Γαλλικά Ταχυδρομεία παραβιάζουν, κατά τρόπο απαράδεκτο, την επικυρωθείσα με διεθνείς συμφωνίες και εδραιωθείσα μέσω της κοινής πρακτικής αρχή περί εναρμόνισης των ταχυδρομικών τελών σε ολόκληρη την επικράτεια της Ένωσης.

Αναφορικά με τα ανωτέρω, θα ήθελα να υποβάλω τις ακόλουθες ερωτήσεις: Εγκρίνει, ως σύμφωνη με την κοινοτική νομοθεσία, η Επιτροπή την πολιτική αυτή διακρίσεων που ασκεί η Γαλλία; Ποιά μέτρα προτίθεται να λάβει η Επιτροπή προκειμένου να πάψει η Γαλλία να κάνει διακρίσεις;

Απάντηση του κ. Bangemann εξ ονόματος της Επιτροπής (24 Νοεμβρίου 1997)

Στα ταχυδρομικά τέλη που χρεώνει ο οργανισμός ταχυδρομείων «La Poste»(Γαλλία) για την αποστολή εγγράφων και εμπορευμάτων κατά μονάδα, γίνεται πράγματι διάκριση μεταξύ της Φινλανδίας και της Σουηδίας, αφενός, και των υπολοίπων κρατών μελών. Οι ζώνες καθορισμού ταχυδρομικών τελών δεν αναπροσαρμόστηκαν, ως φαίνεται, στη Γαλλία μετά την προσχώρηση της Φινλανδίας και της Σουηδίας, παραμένοντας αμετάβλητες από το 1995.

Από την άλλη πλευρά, οι οργανισμοί ταχυδρομείων δεν υποχρεούνται βάσει καμίας διεθνούς συμφωνίας να προσφέρουν τις ίδιες τιμές για όλα τα κράτη μέλη της Κοινότητας. Στο ψήφισμα του Συμβουλίου της 7ης Φεβρουαρίου 1994 σχετικά με την ανάπτυξη των κοινοτικών ταχυδρομικών υπηρεσιών ((ΕΕ C 48 της 16.2.1994. )) καθώς και στην κοινή θέση που καθορίστηκε από το Συμβούλιο στις 29 Απριλίου 1997 για την έκδοση της οδηγίας του Ευρωπαϊκού Κοινοβουλίου και του Συμβουλίου σχετικά με τους κοινούς κανόνες για την ανάπτυξη της εσωτερικής αγοράς κοινοτικών ταχυδρομικών υπηρεσιών και τη βελτίωση της ποιότητας των παρεχόμενων υπηρεσιών ((ΕΕ C 188 της 19.6.1997. )), αναφέρεται ότι τα τιμολόγια πρέπει να βασίζονται στην αρχή του αντικατοπτρισμού του κόστους των υπηρεσιών.

Εάν η τιμολογιακή διάκριση που γίνεται στη Γαλλία δικαιολογείται από υψηλότερο κόστος εξυπηρέτησης, η Επιτροπή δεν μπορεί να τη θεωρήσει καταχρηστική διακριτική μεταχείριση.